
ОБЩИНСКИ СЪВЕТ

ГРАД ЗЛАТОГРАД
ОТЧЕТ ЗА ДЕЙНОСТТА НА МКБППМН – ЗЛАТОГРАД ПРЕЗ 

2025 ГОДИНА

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


На вашето внимание предоставям отчет за дейността на МКБППМН – Златоград, за 2025 година.

МКБППМН Златоград, акцентира своята дейност върху превантивната си роля като средство за влияние върху поведението на подрастващите, чрез предоставяне на възможности за активен начин на живот, творчески изяви, пълноценно оползотворяване на свободното време, срещи, разговори и профилактични беседи със специалисти, професионалисти в различни направления.  

 Комисията провежда разяснителна, профилактична и превантивна работа (беседи, семинари, спортни мероприятия, младежки инициативи, кампании и други) сред обществеността и в училищата, за намаляване на агресията, спазване на законността и недопускане извършването на противообществени прояви и престъпления от малолетни и непълнолетни. 
Превенцията на противообществени прояви е обща функция на всички институции работещи с деца и младежи, която и през изминалата година беше активно развивана в училища, образователни институции и социални центрове, детска педагогическа стая, отдел „Закрила на детето”, спортни клубове, читалища и НПО. 

Съгласно чл.6, ал.2 от ЗБППМН, Местната комисия (МК) за БППМН Златоград се състои от четиринадесет души: председател - зам.-кмет; зам.-председател; секретар и единадесет членове. В състава на комисията са включени директорите на училищата от Община  Златоград, директорите на Център за обществена подкрепа и Център за подкрепа за личностно развитие, директор на дирекция в Общинска администрация, той и юрисконсулт, инспектор ДПС, психолог и началник отдел „Закрила на детето”. Съставът на Местната комисия е определен със Заповед на Кмета на общината.

Комисията реализира мерки, свързани с осъществяване на контролни функции, организиране и провеждане на мероприятия и инициативи, които са насочени към превенцията на противообществени прояви и асоциално поведение на малолетните и непълнолетните, насърчаване на здравословния начин на живот и активното спортуване, справяне с агресията в училищна и извънучилищна среда, придобиване на социални компетенции, осъществяване на обществен надзор от обществени възпитатели.  

През 2025 година бяха реализирани множество дейности и мероприятия, проведени бяха много и различни инициативи, които провокираха интереса на малолетните и непълнолетните в общината: 

· Форум-театрално представление ,,Нищо не остава скрито", където ученици пресъздадоха ситуации от живота на тийнейджърите. Поставени бяха много актуални въпроси и проблеми. Едно форум-театрално представление на младежи от гр. Златоград, което ни накара да се замислим;

· В периода от 08.03 до14.03, в Община Златоград, гостува Ивайло Алексиев - доктор по хореография, преподавател по спортни и популярни танци в Академията по музикално, танцово и изобразително изкуство "Асен Диамандиев" гр. Пловдив. Децата получиха шанс да разширят знанията и уменията си в областта на танцовото изкуство, които да претворят в спектакли и концерти. Това допринесе за мотивацията им да се занимават с творческа дейност в съвременното танцово изкуство, което е ефективна превантивна мярка в борбата срещу ежедневните зловредни влияния, които застрашават подрастващите;

· Ученическо състезание по безопасност на движението по пътищата. Състезанието имаше за цел да подпомага възпитанието и обучението на учениците в култура на поведение на пътя, която е свързана със спазването на общовалидните правила и норми за лична и колективна безопасност;

· Провеждане на традиционния конкурс за рисунка „С очите си видях бедата“, в който учениците пресъздадоха бедствията и бедите в света през своя поглед, показаха завидни умения в изобразителното изкуство;

· Участие на ученици във вече традиционното засаждане на дървета и растителност в централната част на града. Младежите обогатиха зелената система в града с нова растителност. Целта на инициативата беше да се изгради у подрастващите отговорност към природата и отношение към зелената система в общината;

· Проведе се великденска работилница, в която децата боядисваха яйца и се забавляваха в двора на Църква „Св. Георги“ гр. Златоград. Целта на мероприятието беше запазване и предаване на великденските традиции и християнските ценности;

· Проведе се Спортен празник по повод 1 юни – Международен ден на детето. На стадион „Златоград“, деца и родители, заедно се забавляваха и състезаваха помежду си, в атрактивни спортни игри;

· Два пъти бе представен „Коренът“ – спектакъл, в който деца и ученици от Златоград и с. Старцево, разказаха с песни и танци, с топлина и болка, за онова, което губим в света на екрани и забързаност;
· Детски турнир по футбол, в което спортно мероприятия взеха участие стотици деца, както от Златоград, така и от цяла България, част от превантивните инициативи със спортна насоченост; 

· Провеждане на традиционната Международна лятна академия за изкуство и млади таланти „Огънят на Орфей“. Академията предостави възможност на деца и младежи да развият своите таланти и да се докоснат до професионални музиканти и преподаватели. За поредна година МКБППМН подкрепи младите таланти участващи в Лятната академия, като те демонстрираха своите умения в проведения концерт на Централния площад в гр. Златоград;

· На спортната площадка в гр. Златоград, се проведе благотворителен турнир по тенис на корт. Мероприятието имаше за цел и да мотивира младите хора към активен начин на живот и редовно практикуване на спорт;

· Провеждане на традиционния конкурс „Моя България“, за рецитал на патриотични стихотворения, по случай 1 ноември – Ден на народните будители;

· Беше организирана среща с ученици от Златоград, с. Старцево и с. Долен  по темата за видовете зависимости. Лектор бе д-р Иван Добринов – лекар психиатър, началник на отделение в Държавна психиатрична болница – град Раднево. Инициативата се осъществи съвместно с Превантивно-информационен център по наркотични вещества – Община Смолян и ОД на МВР – Смолян;

· Отпечатаха се 500 бр. информационни брошури за вредата при употреба на вейп;

· Детски сценични изяви в тържество по повод запалването на светлините на коледната елха в Златоград, проведени на Централния площад;
· Провеждане на интерактивно обучение с ученици от 10-ти и 11-ти клас, на тема: Киберсигурност, изкуствен интелект и безопасно използване на интернет“ с проф. д-р Илин Савов, д.н., международен експерт по киберсигурност и киберпревенция.
Рискова характеристика на обстановката в Община Златоград:

· На територията на Община Златоград, през 2025 г., няма необхванати деца и ученици, подлежащи на задължително предучилищно и училищно образование. Членове на МКБППМН участват в екипа при изпълнението на Механизма за съвместна работа на институциите по обхващане и задържане в образователната система на деца и ученици в задължителна предучилищна и училищна възраст, като за миналата година четирима ученици, чуждестранни граждани, със статут на бежанци, бяха записани в редовна форма на обучение в СУ „Антим I“ гр. Златоград;
· На територията на Община Златоград няма малолетни и непълнолетни лица, самоопределящи се към ромската общност или към други малцинства;

· На територията на общината няма малолетни и непълнолетни лица, настанени във Възпитателно училище-интернат (ВУИ) и Социално-педагогически интернат (СПИ). 

· На територията на Община Златоград няма регистрирани малолетни и непълнолетни лица, принадлежащи към радикални и екстремистки групи;

· Няма лица извършили криминални деяния по расистки подбуди или като резултат от споделяне на екстремистки идеи. 

· Няма регистрирани малолетни и непълнолетни лица, извършили противообществени прояви и насилие, мотивирани от етническа и верска омраза.

· Не са регистрирани и установявани криминални деяния от футболни агитки (ултраси);

· Няма регистрирани просещи и скитащи малолетни или непълнолетни лица от община Златоград.

И през миналата година е указвана подкрепа на семейства, които срещат проблеми при възпитанието на децата си. В повечето случаи проблемите са от социално естество и са предизвикани от затруднено общуване между родител и дете, което води до прекъсване на контакта и обратната връзка помежду им. Усилията на всички членове на комисията и обществените възпитатели са насочени към работа за подобряване на тази връзка. 

Спортът също се явява ефикасна мярка за превенция на противообществените прояви и за корекция на асоциалното поведение на децата и младежите. Над двеста младежи (малолетни и непълнолетни) участват в извънкласни спортни мероприятия и тренировъчно-състезателен процес на спортните клубове в общината, които ангажират пълноценно свободното им време. Добрата спортна база в общината предоставя достатъчно възможности за изяви на всички малолетни и непълнолетни, а ползването на базата, за всички ученици, е напълно безплатна.  
· През 2025 година не са регистрирани случаи на непълнолетни лица, от Община Златоград, с притежание на наркотични вещества;
· За миналата година има две регистрирани нарушения по Закона за закрила на детето, с наложени актове на родителите, в частта за неспазване на вечерен час за пребиваване в питейни заведения и обществени места на малолетни и непълнолетни. Съставени са 18 протокола за предупреждения на родители. Провеждани са профилактични беседи с непълнолетните и техните родители. 
· В Община Златоград няма регистрирани деца с асоциално поведение, поставени под настойничество и попечителство. 

· Няма случаи и на условно осъдени непълнолетни, при които съдът е информирал МКБППМН за организиране на възпитателни грижи. 

· През 2025 г. няма осъдени на пробация малолетни и непълнолетни.

През 2025 година, в МКБППМН Златоград беше образувано и разгледано едно Възпитателно дело. Обект на възпитателното дело беше едно непълнолетно лице. Наложената мярка, спрямо лицето, беше по чл.13, ал.1, т. 5 от Закона за БППМН – „Поставяне под възпитателен надзор на обществен възпитател”. Работата с обществен възпитател повлия положително на непълнолетния, който не е извършил последваща противообществена проява.

 При разглеждане на Възпитателното дело, всички, предвидени в ЗБППМН, лица, са присъствали на заседанието.

 Взаимодействие на МКБППМН с другите институции

Училищата в общината предоставят разнообразни извънкласни форми за ангажиране на свободното време на малолетните и непълнолетните ученици. Активно съдействат на Местната комисия за реализиране на различни обществени, спортни и културни мероприятия и инициативи. Училищата, директорите и учителите се явяват изключително важен участник и партньор за превенцията и противодействието на противообществените прояви на малолетните и непълнолетните. Във всички училища се провеждат беседи, по отношение на детската престъпност, проявата на агресия в училище, вредата от употребата на алкохол, вейп и тютюнопушенето и др. както от класните ръководители, така и от обществените възпитатели.   

Активна работа с малолетни и непълнолетни  се отчита и в дейностите на Център за подкрепа за личностно развитие и Център за обществена подкрепа, които дават положителни резултати в насока превенция на противообществените прояви.  

На високо ниво е и работата със спортните клубове в общината, които организират тренировъчен и състезателен процес за много деца и младежи. 

Читалищата на територията на Община Златоград дават възможност за изява на децата и младежите чрез своята богата самодейна програма.


Непрекъсната е и връзката на Комисията с Районно управление Златоград – Инспектор Детска педагогическа стая и отдел „Закрила на детето“.

Обществени възпитатели 

Обществените възпитатели продължиха да провеждат своите срещи и беседи с деца и младежи, при които съществува потенциална опасност от влияние с криминогенен характер, посещаваха училищата, където главно извършваха своята дейност. И през 2025 г., активна работа с деца и младежи бе осъществявана от обществени възпитатели, които организираха превантивната си работа чрез спортни занимания, в които се включиха много ученици. Освен, че са ангажирани с конкретна работа, свързана с отделни малолетни и непълнолетни лица, обществените възпитатели провеждат профилактични беседи по различни теми, с групи от деца, при които има рисково поведение, а също така, понякога и с родителите им. 

Груповата превантивна работа с ученици, която също осъществяват обществените възпитатели, е важна предпоставка за недопускане на противообществени прояви, а доказателство за това са изключително малкият брой образувани възпитателни дела, спрямо малолетни и непълнолетни, през последните години. Ниските нива на детската престъпност в Община Златоград, със сигурност се дължи и на добрата превантивна работа, която осъществяват обществените възпитатели към МКБППМН.   

Темите, по които работят са насочени към профилактика на агресивното поведение, превенция на употребата на психоактивни вещества, насилието между учениците, спазване на училищните правилници, приятелските взаимоотношения, интернет зависимости, здравословен начин на живот, мотивиране за учене и редовно посещаване на учебните занятия, активни занимания с различни видове спорт.

 
Обществените възпитатели участват и имат важна роля и при организацията и провеждането на различни превантивни спортни, културни, социални и др. вид мероприятия, които Местната комисия инициира. Към МКБППМН – Златоград, в различни периоди от годината, бяха назначени четирима обществени възпитатели, които изпълняваха задълженията си на територията на общината.  

От изключително важно значение за превенцията и откриването на симптоми за извършване на противообществени деяния е работата в училищата. Всички директори и класни ръководители съдействат на обществените възпитатели при изпълнението на техните задължения и активно подпомагат работата на комисията при ранната диагностика на противообществени прояви, както и при работата с малолетни и непълнолетни с регистрирани такива.
Изразходени  средства  през 2025 г.
	1.


	Средства, по Наредба №2, за възнагражденията на обществените възпитатели – 4 броя преминали през годината
	12 316 лева

	2.
	Средства за издръжка и превенция – консумативи, канцеларски материали и за дейности по превенция на противообществени прояви и организиране на инициативи и мероприятия.
	13 383 лева

	
	Общо средства за 2025 година
	25 699 лева


С уважение, 

ЕЛМИРА УГОРЛИЕВА-ПЕХЛИВАНОВА
Председател на МКБППМН Златоград

